
עקרונות להסכם מסגרת בין ממשלת ישראל לחברת רכבת ישראל בע"מ

1. מטרת ההסכם
מטרת ההסכם להסדיר את היחסים בין המדינה לבין חברת רכבת ישראל בע"מ (להלן – החברה) בנוגע להתחייבויות החברה ביחס לפעילותה השוטפת בתחום התחבורה הרכבתית וביחס לביצוע תכניות פיתוח, וכן לקבוע תנאים והוראות בדבר תשלומי סובסידיה לחברה כנגד עמידתה בהתחייבויות אלה. במסגרת ההסכם החברה תתחייב לפעול לקידום הגברת השימוש בתחבורה ציבורית, שיפור רמת השרות לנוסעים ברכבת, הגברת רמת הבטיחות בנסיעות הרכבת, פיתוח תשתיות הרכבת ואימוץ טכנולוגיות חדשות והגברת השימוש ברכבת לצורך הובלת מטענים. ההסכם יכלול הסדרה של מנגנוני הבקרה והדיווח ואופן העברת התשלומים על ידי המדינה.
2. תחומי הפעילות
תחום הפעילות אשר ביחס אליו יחול ההסכם הינו הפעלת שירותי הסעת נוסעים והובלת מטענים רכבתיים, לרבות פיתוח תשתיות לצורך הפעלת שירותים אלו. ההסכם יסדיר את מחויבויותיה של החברה, בין היתר בנוגע לתוכניות הפעלה ותוכניות פיתוח, אשר יאושרו על ידי נציגי משרד התחבורה ומשרד האוצר (להלן –נציגי הממשלה), כפי שיפורט להלן.  
3. תקופת הסכם המסגרת שייחתם
תוקף הסכם המסגרת שייחתם בין הצדדים יהיה מיום 1 ינואר 2013 ועד ליום 31 דצמבר 2016. במידה והחברה תבצע הנפקת אגרות חוב בהתאם לתנאים אשר ייקבעו לפי ההסכם,  או במידה ונציגי הממשלה יודיעו על הארכת ההסכם, יוארך תוקף ההסכם בארבע שנים נוספות.
4. מסגרת התקציב השנתית
4.1 היקף ביצוע מזומן לפעילות הפיתוח בגין פרויקטים קיימים של החברה עומד בשנים האחרונות על כ-3 
      מיליארד ₪ בשנה.
4.2 היקף תקציב המדינה המוקצה לפעילות הפיתוח של החברה יעמוד על כ- 2.3 מיליארד ₪ בשנת 2013 וכ- 1.1         
     מיליארד ₪ בשנת 2014. 
4.3 היקף תקציב הפיתוח לשנות ההסכם הנוספות יקבע על ידי נציגי הממשלה מדי שנה, בהתאם לתוכנית עבודה 
     רב שנתית אשר תעודכן משנה לשנה באישור נציגי הממשלה.
4.4 ההסכם יסדיר כללים והוראות בדבר תשלום סובסידיה לחברה בגין פעילותה השוטפת להסעת נוסעים ובגין 
      הובלת מטענים, וכן הוראות בדבר עמידה ביעדי שירות ופיצויים מוסכמים בגין אי עמידה באותם יעדים.
5. תכניות הפעלה ופיתוח
5.1. בהסכם המסגרת תקבע חובתה של החברה להגיש מדי שנה תכניות אשר יפרטו את מערך הנסיעות של קווי הנוסעים (לעיל ולהלן – תכניות הפעלה) ותכניות אשר יפרטו את פעילויות הפיתוח המתוכננות של החברה בחלוקה לפרויקטים ולמרכיביהם (לעיל ולהלן- תכניות פיתוח). תכניות ההפעלה ותכניות הפיתוח יהיו כפופות לאישורם מראש של נציגי הממשלה ויעודכנו מעת לעת. עדכון תכנית ההפעלה המפורטת יהיה כפוף לאישורו של מנהל מסילת הברזל הארצית במשרד התחבורה. 
5.2. נציגי הממשלה יהיו רשאים בכל עת בתקופת ההסכם להורות לחברה לצמצם או להרחיב את תכנית ההפעלה או את תכנית הפיתוח. כמו כן יקבעו מנגנונים לאישור שינויים או חריגה מהתוכניות הללו. 
6. תשלומים
תשלומים לחברה יבוצעו בכפוף להוראות ההסכם, לרבות לעניין דיווח,  פיקוח ובקרה כאמור ומנגנוני תשלום.
7. הנפקה
[bookmark: _GoBack]ייקבע בהסכם כי החברה תהיה רשאית לגייס סך של עד שני מיליארד ₪ באמצעות הנפקת איגרות חוב, בהתאם לתנאים הקבועים בהסכם ובכפוף לאישור ההנפקה ותנאי ההנפקה ע"י נציגי הממשלה. ככל שתתבצע ההנפקה, יותאם הרווח הנורמטיבי הבסיסי של החברה. 
8. דיווח ובקרה
8.1. החברה תחויב להעביר לנציגי הממשלה דיווחים בהתאם למנגנונים אשר יפורטו בהסכם על נספחיו. 
8.2. ייקבע בהסכם כי נציגי הממשלה רשאים לדרוש כל נתון או מידע ביחס לביצוע התחייבויות החברה בהתאם להסכם וכן לעיין בנתונים הדרושים להם, על מנת לבצע ביקורת, בקרה ופיקוח על פעילות החברה בקשר לביצוע ההסכם.
9. אחריות
9.1. ייקבע בהסכם כי הממשלה או משרד התחבורה לא יישאו באחריות להליכים אשר ייפתחו כנגד החברה ולא תועבר אחריות בגין הליכים אלה אל מי מהם. 
9.2. ההסכם יקבע את חובתה של החברה לכלול ביטוח הולם במסגרת התקשרויותיה וכן לבטח את נכסי המקרקעין אשר הועמדו לרשותה לשימושה על ידי מדינת ישראל. 
10. כללי
10.1. יקבע בהסכם כי החברה תהא רשאית להתקשר עם קבלנים וספקים לצורך אספקת השירותים המבוקשים נשוא ההסכם ובלבד שההתקשרות תבוצע על פי חוק חובת המכרזים ותקנותיו.
10.2. יקבע בהסכם כי לא יהיה בהתקשרות בין המשרד לבין החברה כדי ליצור יחסי עובד מעביד בין המדינה לבין עובדי החברה, שלוחיה או מי מטעמה. 
10.3. יקבע בהסכם כי החברה אינה רשאית לייצג או לחייב את המשרדים בעניין כלשהו אלא בהסכמה מפורשת של מורשי החתימה מטעם המדינה בכתב ומראש.
10.4. יקבע בהסכם כי זכויות היוצרים בכל השירותים שיסופקו לממשלה לרבות חוות דעת, דו"חות, מחקרים וכל היוצא באלה יהיו שייכות למדינה באופן בלעדי. באחריות החברה להעביר את הזכויות בסיום הפרויקט לידי המדינה.
10.5. יקבע בהסכם כי במקרה של סכסוכים בין הצדדים יפעלו הצדדים בהתאם להנחית היועץ המשפטי לממשלה מס' 6.1201. 
10.6. יקבע בהסכם כי על החברה להודיע בכתב ובאופן מיידי על אירועים שיש בהם כדי להשפיע על יכולתה של החברה לקיים את התחייבויותיה במלואן ובמועדן.

